Illum il-Kummissjoni Ewropea ħabbret ir-riżultati tal-ewwel sejħa għall-proposti WiFi4EU li saret bejn is-7 u 9 Novembru. Intgħażlu 2,800 muniċipalità biex jirċievu voucher tal-WiFi4EU li jiswa EUR 15,000. Il-baġit totali ta' din is-sejħa kien ta' EUR 42 miljun Il-muniċipalitajiet magħżula se jkunu jistgħu jistabbilixxu hotspots tal-WiFi fi spazji pubbliċi, bħal fil-binjiet tal-kunsilli lokali, fil-libreriji, fil-mużewijiet, fil-ġonna pubbliċi, fil-pjazez u f'postijiet oħra ta' interess pubbliku. Il-Kummissarju għall-Ekonomija u s-Soċjetà Diġitali Mariya Gabriel esprimiet is-sodisfazzjoni tagħha b'din l-istqarrija: "“Bs-saħħa tal-ewwel sejħa tal-WiFi4EU, 2,800 muniċipalità se jkunu jistgħu jagħtu l-aċċess b'xejn lil eluf ta' Ewropej u viżitaturi fl-ispazji pubbliċi madwar l-UE, u jdaħħlu l-konnettività għaċ-ċittadini fil-ħajja ta' kuljum tagħhom. Dawk il-muniċipalitajiet jinsabu f'kull rokna tal-Ewropa. Li ntejbu l-konnettività fl-UE hija parti ewlenija tal-istrateġija tagħna għas-Suq Uniku Diġitali u l-WiFi4EU hija pass konkret ieħor biex dan isir realtà għal kulħadd. B'hekk ħafna aktar Ewropej se jkunu jistgħu jaqbdu mal-internet bla ħlas, u b'hekk ikunu jistgħu jgawdu minn komunikazzjoni aħjar u minn opportunitajiet ġodda ta' konnessjoni li fl-aħħar mill-aħħar se jwasslu biex is-soċjetà u l-ekonomija tal-UE jkomplu jissaħħu. Ir-regoli ġodda li ġew approvati dan l-aħħar u li jistabbilixxu l-Kodiċi Ewropew tal-Komunikazzjonijiet Elettroniċi u l-Korp ta' Regolaturi Ewropej tal-Komunikazzjonijiet Elettroniċi (BEREC) se jiżguraw aċċess aktar rapidu għall-ispettru tar-radju u se jagħtu spinta lill-investiment f'netwerks b'veloċità kbira u ta' kwalità għolja f'kull rokna tal-Ewropa, anke f'żoni remoti. L-iskema Wif4Eu tissupplimenta dawn l-isforzi tal-UE b'ambitu wiesa' bil-għan li l-konnettività ssir universali. L-għan tagħna huwa li ċ-ċittadini u n-negozji madwar l-Ewropa jkunu protetti aħjar u jgawdu aċċess affordabbli għas-servizzi tal-komunikazzjoni, inkluż l-aċċess bl-internet għas-servizzi bħall-Gvern-e, is-Saħħa-e, is-servizzi bankarji online, il-vidjotelefonati u ħafna oħrajn. U dan l-għan se nilħquh!” Il-passi li jmiss Wara l-aħbar tal-lum l-Aġenzija Eżekuttiva għall-Innovazzjoni u n-Netwerks (INEA), l-aġenzija eżekuttiva tal-Kummissjoni responsabbli għall-implimentazzjoni tal-iskema WiFi4EU, issa għandha tistieden lill-muniċipalitajiet rebbieħa tal-vouchers biex jiffirmaw il-ftehimiet ta' għotja. Malli dan isir, il-muniċipalitajiet magħżula se jkunu jistgħu jqabbdu kumpanija tal-WiFi li tinstalla l-hotspots tal-WiFi4EU fl-ispazji pubbliċi u mbagħad jifdu l-vawċer. L-2,800 hotspot kollha tal-WiFi4EU jeħtieġ li jkunu bla ħlas u jkunu operattivi għal mill-inqas tliet snin. Se jkun hemm tliet sejħiet oħra li għalihom jistgħu japplikaw il-muniċipalitajiet li din id-darba ma rċevewx voucher. It-tieni sejħa se tiġi varata fil-bidu tal-2019. B'kollox, minn issa sal-2020, se jkunu jistgħu jibbenefikaw minn din l-iskema madwar 8,000 muniċipalità. Sadanittant, il-muniċipalitajiet kollha rreġistrati jistgħu jingħaqdu fil-Komunità apposta WiFi4EU biex jagħtu r-reazzjonijiet tagħhom dwar l-inizjattiva, jinvolvu ruħhom ma' muniċipalitajiet minn madwar l-Ewropa kollha u jirċievu aġġornamenti dwar il-programm tal-WiFi4UE. Sfond Imħabbra mill-President Juncker fid-diskors tiegħu dwar l-Istat tal-Unjoni f'Settembru 2016, l-inizjattiva WiFi4EU hija parti mir-riforma ambizzjuża tar-regoli tal-UE dwar it-telekomunikazzjoni li tinkludi miżuri ġodda li jissodisfaw il-ħtiġijiet dejjem jikbru tal-Ewropej għall-konnettività u li jagħtu spinta lill-kompetittività tal-Ewropa. L-ewwel sejħa għall-proposti WiFi4EU ġiet varata fis-7 ta' Novembru fis-13:00 (CET) u għalqet fid-9 ta' Novembru fil-17:00 (CET). Is-sejħa qanqlet interess konsiderevoli u kien hemm aktar minn 13,000 applikazzjoni mill-pajjiżi parteċipanti kollha. Fis-sentejn li ġejjin se jiġu organizzati tliet sejħiet WiFi4EU oħra. Għall-erba' sejħiet li huma, il-Kummissjoni qed talloka total ta' EUR 120 miljun għal 8,000 muniċipalità eliġibbli minn madwar l-UE. Il-Kummissjoni tagħżel il-muniċipalitajiet, abbażi tal-prinċipju “min jasal l-ewwel jinqeda l-ewwel”. In-netwerks iffinanzjati mill-WiFi4EU se jkunu b'xejn, mingħajr reklamar u mingħajr il-ġbir ta' data personali. Il-finanzjament se jiġi pprovdut għal netwerks li ma jidduplikawx servizzi privati jew pubbliċi eżistenti, u bla ħlas, ta' kwalità simili. Il-muniċipalitajiet se jqabbdu kumpaniji tal-installazzjoni tal-WiFi u se jkunu responsabbli għat-twaqqif u għall-manutenzjoni tal-hotspots tal-WiFi. Għal aktar informazzjoni Aktar dettalji dwar l-ewwel sejħa għall-proposti tal-WiFi4EU huma disponibbli hawnhekk. Aktar informazzjoni ġenerali dwar l-inizjattiva hija disponibbli hawnhekk u fl-iskeda informattiva.